Pe teritoriul României s-au păstrat urmele uneia dintre cele mai strălucite civilizaţii ale Preistoriei europene: civilizaţia Cucuteni, o cultură insuficient cunoscută la noi, dar care a lăsat în urmă mii de vase şi figurine de ceramică pictată, unice în Europa. Câteva dintre obiectele cu o vechime de peste 5000 de ani sunt expuse până la finalul lunii august la Palatul Suţu - Muzeul Municipiului Bucureşti.

Ceramica de Cucuteni este una dintre cele mai vechi şi mai renumite din Europa, iar primele obiecte din acest material au fost descoperite acum 125 de ani într-un sat din apropierea Iaşiului. Cele mai multe sunt vase decorative sau de uz casnic, pictate în alb, ocru şi negru, şi figurine reprezentând oameni sau animale.

Romeo Dumitrescu, preşedintele Fundaţiei Cucuteni pentru Mileniul III, explică pentru Digi24 că reprezentanţii civilizaţiei nu utilizau roata olarului. „Aceste vase sunt făcute din bucăţi de lut lipite unele de altele”, spune el, adăugând că ţări ca Austria, Spania sau Portugalia deţin mai puţin de zece statuete din perioada respectivă, în timp ce România se poate mândri cu mii de artefacte.

Fragmentele frumos pictate au adus cu ele şi informaţii despre populaţia misterioasă venită din zona Anatolia, respectiv din Turcia de astăzi. Acum 6000 de ani, civilizaţia Cucuteni era răspândită în zona de azi a Moldovei, în Ucraina şi în Republica Moldova.

„Cercetările şi experimentele specialiştilor au arătat că oamenii practicau un ritual misterios: îşi ardeau casele folosind cantităţi enorme de lemn, acopereau resturile şi construiau alte case peste cele arse”, se spune în filmul documentar „Built to Burn”, în regia lui Mihai Bauman, realizat în 2008.

„Aşa cum s-a constatat în urma săpăturilor arheologice, 98-99% din case sunt arse. Se pare că era un obicei funerar pentru că, pentru această civilizaţie, nu avem nici un cimitir”, mai spune Romeo Dumitrescu.

Ritualul era aplicat cu stricteţe, aşa că nu s-au găsit nici oseminte. Au rămas în schimb mii de obiecte din ceramică, iar arheologii desoperă în continuare altele noi. „Un astfel de obiect este însă la început doar un puzzle de cioburi, iar restaurarea lui poate dura două-trei luni şi este destul de costisitoare”, se spune într-un alt documentar realizat de Mihai Bauman în 2004, „Nepoţii lui Adam”.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Săpăturile arheologice, transportul şi restaurarea unui singur obiect din cultura Cucuteni costă aproape 3000 de euro. Etapa de restaurare este esenţială: bucăţile de ceramică autentice sunt completate cu alte materiale, vasul este lipit cu mare grijă şi apoi repictat.

Ceramica de Cucuteni face parte din patrimoniu şI este foarte apreciată şi în străinătate. Câmpurile arheologice sunt adesea vandalizate, iar obiectele de ceramică nu mai ajung în colecţii de patrimoniu, ci sunt vândute pe piaţa neagră cu 2-3000 de euro. Obiectele prezentate la Bucureşti au fost expuse în ultimii ani şi la Vatican, Oxford şi New York.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media